Nóg 11 vas vir openbare geweld in VrystaatFoto ter illustrasie. Elf mense is Maandagaand in Kroonstad in die Vrystaat in hegtenis geneem op aanklagte van openbare geweld nadat hulle vroeër die dag alle ingange van dié dorp met brandende buitebande en klippe versper het. Kapt. Stephen Thakeng, woordvoerder van die polisie, het gesê die groep inwoners het ook verbygaande motors met klippe bestook waarna hulle deur die polisie se eenheid vir openbare geweld in hegtenis geneem is. Thakeng verduidelik dat dié inwoners ongelukkig is met die hofuitspraak van ŉ ander saak van openbare geweld wat gister uitgestel is waarna die betrokke verdagtes aangesê is om in aanhouding te bly. Thakeng het nie dadelik op ŉ navraag gereageer of dié saak verwant is aan die voorvalle van openbare geweld wat net verlede week in die dorp plaasgevind het nie. Maroela Media het vroeër berig meer as 60 mense is verlede Donderdag in Kroonstad in hegtenis geneem nadat die plaaslike poskantoor en munisipale motors gedurende ŉ betoging aan die brand gesteek is. Die poskantoor in die Phomolong-gebied van die dorp en motors van die Moqhaka-munisipaliteit het toe onder betogers deurgeloop. Drie vragmotors is etlike ure daarna op die R76 tussen Steynsrus en Kroonstad tydens ŉ onwettige betoging aan die brand gesteek. Vyf mense is ook gister in Steynsrus, sowat 50 km van Kroonstad, in hegtenis geneem vir openbare geweld. ŉ Stuk of 300 inwoners van die Matloangtloang-nedersetting het Maandag buite dié dorp opgeruk en verbygaande voertuie met klippe bestook. Die pad van Steynsrus na Senekal asook ŉ pad in die nedersetting is met klippe, brandende buitebande en padtekens versper. Vier Jojo-watertenks wat water aan die inwoners van Matloangtloang voorsien, het ook gister deurgeloop. Die verdagtes sal Donderdag in die Kroonstad-landdroshof verskyn in verband met die jongste voorval.